Deputatul PSD, Laurențiu Gîdei, a comentat în emisiunea Politica Zilei, moderată de Ioana Constantin, pe B1 TV, subiectul referitor la faptul că o categorie de pensionari nu a primit banii înainte de Paște, așa cum celelalte categorii au primit deja.
Este vorba despre pensionarii militari, în total fiind aproximativ 100.000 de persoane care nu au primit pensia înainte de sărbători.
Laurențiu Gîdei a precizat că acest lucru nu a fost ceva voit și a acuzat ca fiind vorba de “superficialitate din partea unor funcționari ai statului”.
“Eu regret să aud această știre și să o comentez, pentru că, din ce știu, voința guvernamentală a fost ca absolut toți pensionarii să-și primească pensiile înainte de data normală. Bineînțeles că nu este ceva voit. Sunt convins că există superficialitate din partea unor funcționari din instituțiile statului, care au omis să facă diligențele necesare, astfel încât 100.000 de pensionari militari, din cei 4.800.000-4.900.000 de pensionari, câți avem în țară, să nu-și primească aceste pensii.
Deci cu siguranță nu este ceva voit, ci, mai cu seamă, este un act de rea-voință, de superficialitate din partea unor funcționari ai statului român”.